
РЕШЕНИЕ
№ 4
7 април 2017 г.

по жалба № 04-002/17.01.2017 на г-н К. Ш. срещу “Издателска къща Марица” ЕООД
Комисията по журналистическа етика на свое редовно заседание на 7 април 2017 г. в състав: 
ПРЕДСЕДАТЕЛ: 	Александър Кашъмов
ЧЛЕНОВЕ:	Бисера Занкова
Весислава Антонова
Даниела Тренчева
Ивайло Цветков
Иван Бедров
Илия Вълков
Райна Николова

изслуша доклада на Ивайло Цветков по жалбата на К. Ш. с вх. № 04-002/17.01.2017 срещу “Издателска къща Марица” ЕООД по повод публикация във вестник “Марица” от 29.11.2016 г., която, според жалбоподателя, нарушава разпоредби на Етичния кодекс на българските медии, свързани с коректното отразяване на информация и гледни точки. 

I. ПРОЦЕДУРА
Жалбата на г-н К. Ш. е допустима, доколкото е подадена в срок, отнася се за нарушение на Етичния кодекс на българските медии и съдържа всички необходими реквизити.
Във връзка с чл. 10, ал. 6 от Правилника за дейността на Комисията за журналистическа етика, на 17.01.2017 г. жалбата бе изпратена на ответната страна с покана да изрази становище. Към датата на заседанието на Комисията такова не е получено.  

II. ЖАЛБА
В своята жалба г-н Ш. твърди, че в брой 273 на вестник “Марица”от 29.11.2016 г. е публикувано интервю с областния управител на област Пловдив г-н З. Д.,  със заглавие “Ш. е свикнал да стои над закона”, като заглавието е публикувано на първа страница на вестника с препратка към самото интервю на шеста страница. Г-н Ш. заявява, че в интервюто са публикувани твърдения, които уронват “авторитета, личността и доброто [му] име като политик и общественик”, като г-н Ш. изрежда осем отделни твърдения, които смята за неверни. 
В своята жалба г-н Ш. описва, че в деня на публикуване на интервюто се е срещнал с главния редактор на в-к “Марица” г-н Р. Ч., с когото са се договорили да бъде публикувано правото на отговор на г-н Ш. във вестника в седемдневен срок. Тази договорка не е била изпълнена и правото на отговор не е публикувано, като в последвала среща с г-н Ч. е станало ясно, че материалът (правото на отговор) е твърде обемен и затова не е публикуван в договорения срок. Според жалбоподателя г-н Ш. и г-н Ч. са се договорили материалът да бъде редуциран и г-н Ш. да го предостави отново за публукация, отново в седемдневен срок. Според жалбоподателя това също не се е случило. Жалбоподателят описва, че и в двата случая уговорката е била той да изпрати правото си на отговор на електронната поща не г-н Ч. и предоставя копия на кореспонденцията индикиращи, че той е изпратил текста два пъти. 
Г-н Ш. се обръща към Комисията с молба за съдействие при публикуването на право на отговор във вестник “Марица” в съкратения вариант, като г-н Ш. е подготвил и препратка от първа страница, за да бъде равнопоставено с оригиналния материал. 

III. НОРМИ ОТ ЕТИЧНИЯ КОДЕКС НА БЪЛГАРСКИТЕ МЕДИИ, ЧИЕТО НАРУШАВАНЕ СЕ ТВЪРДИ
Според жалбоподателя публикуваното интервю нарушава следните разпоредби на Етничния кодекс на българските медии:
1.1.1 Ще предоставяме на обществото точна и проверена информация и няма преднамерено да скриваме или изопачаваме факти. 
1.1.2 Няма да публикуваме информация, за която знаем, че е невярна.
1.1.3 Няма да подвеждаме обществото и ясно ще посочваме къде са използвани манипулирани текстове, документи, образи и звуци.
1.1.5 В коментарите и анализите ще се стремим да представяме разнообразни мнения и гледни точки.
1.1.6 При отразяване на спорове ще се стремим да дадем възможност на засегнатите страни да изразят своята позиция.  

IV. СТАНОВИЩЕ НА ОТВЕТНАТА СТРАНА
На 17 януари 2017 г. жалбата бе предоставена на “Издателска къща Марица” ЕООД за становище. Същото не е получено в Комисията към датата на това решение. 

V. ФАКТИ
На 29.11.2016 г. в брой № 273 в-к “Марица” e публикуван материал със заглавие “Ш. е свикнал да стои над закона”, като заглавието е публикувано на първа страница на вестника с препратка към материала, който е публикуван на шеста страница на вестника. Самият материал представлява “монолог” на областния управител на област Пловдив г-н З. Д., който подробно описва редица “факти”, свързани с жалбоподателя в свободна форма. Материалът не е интервю (няма въпроси), няма упоменат автор и е написан от първо лице, което оставя впечатлението, че е списан от самия г-н Д. Осемте твърдения, които жалбподателят посочва в жалбата си като “неверни”, присъстват в материала, например, че той е “бивш общински съветник” имайки предвид, че и към днешна дата, г-н Ш. е заместник-председател на Общински съвет на гр. Пловдив. Комисията получи копия от кореспонденцията на г-н Ш. с г-н Р. Ч. – главен редактор на в-к “Марица”, в които г-н Ш. изпраща на електронната поща на г-н Ч. своето право на отговор – оригинал, както и съкратения вариант на по-късна дата. Кореспонденцията е едностранна – няма индикация за отговор от г-н Ч. в електронен вид. 

VI. МОТИВИ
След като се запозна с жалбата на г-н Ш. Комисията обсъди дали е налице нарушение на Кодеска по цитираните от жалбоподателя норми, а именно:
По чл. 1.1.1 (Ще предоставяме на обществото точна и проверена информация и няма преднамерено да скриваме или изопачаваме факти)
Комисията намира, че няма нарушение, защото материалът представлява експертното мнение на г-н Д., който обосновава и/или опровергава с отговори редица твърдения, свързани с публикуваната тема. Предоставената от експерт, директно запознат с темата информация, представлява точна и проверена информация. В материала няма никаква индикация за преднамерено скрити или изопачени факти. 
По чл. 1.1.2 (Няма да публикуваме информация, за която знаем, че е невярна)
Комисията намира, че има нарушение на чл. 1.1.2., защото  вестник “Марица” е публикувал материал с невярна информация, която не е проверенa, след като в него присъстват данни, че г-н Ш. е бивш общински съветник. Справка с електронната страница на Общинския съвет на гр. Пловдив показва, че г-н Ш. понастоящем е общински съветник в гр. Пловдив.
По чл. 1.1.3 (Няма да подвеждаме обществото и ясно ще посочваме къде са използвани манипулирани текстове, документи, образи и звуци)
Комисията намира, че няма нарушение на този член, защото в материала не са използвани текстове, документи, образи и звуци, които биха могли да бъдат манипулирани. 
По чл. 1.1.5 (В коментарите и анализите ще се стремим да представяме разнообразни мнения и гледни точки)
Материалът, написан от първо лице, представя една единствена гледна точка и в този смисъл Комисията намира, че не е представена различна гледна точка, което нарушава изискването в Кодекса коментарите да бъдат обективни. По смисъла на чл. 1.1.5 при наличието на коментар, който е изцяло субективен, медията е длъжна да потърси допълнителни коментари, мнения и/или гледни точки, които да балансират информацията с цел обективно представяне на фактите и произхождащите от тях мнения и гледни точки или трябва изцяло да избягва да публикува субективни коментари.
Комисията намира нарушение по тази норма.
По чл. 1.1.6 (При отразяване на спорове ще се стремим да дадем възможност на засегнатите страни да изразят своята позиция)
Материалът е публикуван на страница, озаглавена “Текущи скандали”, и непосредствено срещу него е публикувана позицията на друга засегната страна в “скандала” – Ловно-рибарско сдружение “Съединение 1906”. В конкретния контекст “скандалът” е между въпросното сдружение и областния управител на област Пловдив г-н З. Д. Привидно може да изглежда, че вестник “Марица” е спазил чл. 1.1.6, защото са представени две гледни точки. Но имайки предвид, че при едната гледна точка е намесена трета страна, чието мнение не само не е потърсено, но не е предоставено и последователно право на отговор, то има нарушение, защото не е предоставена възможност на засегната страна да представи своята позиция – нито в оригиналното отразяване на спора, нито в допълнително публикувано право на отговор.
Комисията намира нарушение по тази норма.
След като се запозна с жалбата и след като проведе обсъждане по същество, Комисията по журналистическа етика прие следното 

РЕШЕНИЕ:

[bookmark: _GoBack]Комисията намира жалбата на К. Ш. срещу “Издателска къща Марица” ЕOOД за основателна по чл. 1.1.2, чл. 1.1.5 и чл. 1.1.6  и за неоснователна по отношение на чл. 1.1.1 и чл. 1.1.3 от Етичния кодекс на българските медии, като препоръчва на “Издателска къща Марица” ЕOOД да предостави право на отговор на засегнатата страна.  


Председател:
		Александър Кашъмов


Изпълнителен директор
на Фондация “НСЖЕ”:
				Мехти Меликов

